**Fadzil Bahri bin Zahari** (lahir 4 Ogos 1983) ialah seorang pelakon, penulis skrip dan penerbit Malaysia. Beliau merupakan adik kepada pelakon dan pengarah, Farid Kamil dan pemilik bersama syarikat Prokuya Studios.

Kehidupan awal
--------------

Beliau dilahirkan sebagai Fadzil Bahari bin Zahari pada 4 Ogos 1983 di Alor Setar, Kedah, beliau merupakan anak kepada tenaga akademik kedoktoran di Universiti Teknologi MARA (UiTM) iaitu bapanya, Dato' Dr. Zahari Che Dan dan ibunya, Datin Sharifah Bardah Syed Abdillah. Beliau mempunyai darah campuran Melayu, Arab dan Siam.

Beliau merupakan anak kedua dari 5 orang adik beradik. Abang sulungnya, Farid Kamil terlebih dahulu menempa nama dalam bidang seni sebagai pelakon. Adik-beradik beliau yang lain termasuk Anis Anwar, Azman Aizuddin dan Nurdianah. Masing-masing berkecimpung dalam bidang doktor perubatan.

Kerjaya
-------

Beliau memulakan kerjaya seninya pada awal 2008 sebagai penulis skrip filem. Dalam tahun 2010, beliau berjaya menghasilkan skrip untuk filem *Kongsi* arahan abangnya, Farid Kamil. Selain itu, beliau turut menulis skrip untuk beberapa filem termasuk *Bini-Biniku Gangster*, *Pe3*, *Taikun* dan *Suami Aku Ustaz*. Sebagai pelakon, beliau telah muncul dalam filem *Bro, Nampak Motor Gua?* dan juga beberapa drama TV termasuk *Bini-Bini Perkasa*, dan *Rawan*. Beliau melakonkan watak Nazmi dalam drama adaptasi novel bertajuk *Kerna Syurga Bukan Percuma*.

Fadzil menerbitkan drama pertamanya, *Demi Tuhan Aku Bersaksi* mengisahkan seorang lelaki yang memilih menjadi mak nyah dan mahu berubah ke arah kebaikan. Fadzil berkata drama itu diinspirasikan daripada kisah sebenar yang berlaku di tempat pengajian dan watak utamanya dijayakan oleh Syafie Naswip dan Fezrul Khan. Drama ini menjadi subjek kecaman umum apabila ia mengangkat lesbian, gay, biseksual dan transgender (LGBT) membabitkan pusat tahfiz, sekaligus menyebabkan Fadzil dicop warganet sebagai ahli neraka.

Kehidupan peribadi
------------------

Fadzil berkahwin dengan pelakon, Yana Samsudin pada 13 Februari 2015. Mereka berdua sebelum ini pernah digosipkan bercinta namun kedua-duanya menafikan dan memaklumkan hubungan mereka hanyalah sekadar kawan baik sahaja. Yana dan Fadzil mula berkenalan ketika kali pertama bertentang mata pada tahun 2008 di set penggambaran *Rempit V3*. Kemudian hubungan mereka semakin rapat selepas hampir setiap hari bertemu ketika penggambaran filem *Kongsi*. Beliau dikatakan pernah menghantar rombongan merisik pada tahun 2010 namun Yana ketika itu masih belum bersedia. Selepas Yana melahirkan rasa kesediannya untuk bergelar isteri pada tahun 2015, sekali lagi Fadzil menghantar rombongan merisik pada 14 Disember 2014 seterusnya menetapkan tarikh pernikahan mereka. Anak sulung beliau bersama Yana, Aisy Mateen dilahirkan pada 20 Julai 2016.

Beliau sebelum ini memberikan respons kepada media berhubung penahanan abangnya, Farid Kamil yang dijatuhkan hukuman penjara selama 9 bulan bermula Mei 2019.

Pada November 2020, Fadzil dan Yana dikurniakan anak kedua, iaitu seorang anak perempuan.[*perlu rujukan*]

Filemografi
-----------

### Filem

| Tahun | Tajuk | Watak | Catatan |
| --- | --- | --- | --- |
| 2011 | *Kongsi* | — | Juga sebagai penulis skrip, idea asal |
| *Bini-Biniku Gangster* | — |
| 2013 | *Pe3* | — |
| *Taikun* | — |
| *Adnan Sempit 3* | Pengurus Datuk |  |
| *Bro, Nampak Motor Gua?* | Boboi |  |
| *Tokan* | — | Sebagai penulis skrip, idea asal |
| *Longkai* | Pemandu Teksi | Pelakon undangan |
| 2015 | *Suami Aku Ustaz* | — | Sebagai penulis skrip |
|

### Drama

| Tahun | Tajuk | Watak | Saluran TV | Catatan |
| --- | --- | --- | --- | --- |
| 2012 | *Bini-Bini Perkasa* | Din Unta | TV3 |  |
| *Rawan* | Kamarul | TV9 |  |
| 2014 | *Roda* |  | Sebagai penerbit, pengarah, dan penulis skrip |
| *Papa Yibbie* | Izham | TV3 |  |
| 2015 | *Talak* | Mukhriz |  |
| 2017 | *Kerna Syurga Bukan Percuma* | Nazmi | Astro Oasis |  |
| 2018 | *Split TV Series* | Muaz | Astro Citra |  |
| 2022 | *Menantu Mek Barber* | Daniel | TV3 |  |
|

### Telefilem

| Tahun | Tajuk | Watak | Saluran TV | Catatan |
| --- | --- | --- | --- | --- |
| 2015 | *Kapal Kertas* | — | TV3 | Sebagai penerbit |
| 2020 | *Demi Tuhan Aku Bersaksi* | — | TV1 |
|

Anugerah dan pencalonan
-----------------------

| Tahun | Anugerah | Kategori | Karya tercalon | Keputusan |
| --- | --- | --- | --- | --- |
| 2011 | Festival Filem Malaysia ke-24 | Idea Asal Terbaik | *Kongsi* | Tercalon |
| 2013 | Festival Filem Malaysia ke-26 | *Tokan* | Tercalon |
|

Rujukan
-------

1. ↑  Yana Samsudin Masih Sesuaikan Diri Sebagai Isteri Fadzil Zahari Diarkibkan 2017-02-13 di Wayback Machine *mSTAR Online* (19 Mac 2015). Dicapai pada 17 Jun 2015.
2. ↑  Aqmar Mustaza (8 Ogos 2019). Semua hentam dan laknat kami: Fadzil Zahari *Sinar Harian*. Dicapai pada 13 Ogos 2019.
3. ↑  Hansiah Selamat (4 Ogos 2019). Tengok dahulu sebelum jatuh hukum - Fadzil Zahari *Berita Harian*. Dicapai pada 13 Ogos 2019.
4. ↑  Yana and Fadzil Zahari to wed on Valentines Day *The Star Online* (3 Februari 2015). Dicapai pada 17 Jun 2015.
5. ↑  Fadzil Zahari sedia kahwini Yana Samsudin *Sinar Harian* (30 Mac 2014). Dicapai pada 17 Jun 2014.
6. ↑  Tiga Minggu Kami Fikir Nama Aisy Mateen – Fadzil Zahari *Astro Gempak*. 26 Ogos 2016.
7. ↑  Tahir Alhamzah (5 Julai 2018). #Showbiz: Yana Samsudin and Fadzil Zahari take turns to care for son *New Straits Times*. Dicapai pada 5 Julai 2018.
8. ↑  Zaidi Mohamad (31 Mei 2019). Fadzil sayu beraya tanpa abang *Berita Harian*. Dicapai pada 17 Jun 2019.
9. ↑  'Wahai Tuhanku, tiada kemudahan melainkan...' - Sayu doa Fadzil Zahari buat abang Astro Awani (17 Mei 2019). Dicapai pada 17 Jun 2019.
10. ↑  Hanisah Selamat (15 Januari 2018). Baik buruk dia tetap abang kami - Fadzil Zahari *Berita Harian*. Dicapai pada 17 Jun 2018.

Pautan luar
-----------

* Fadzil Zahari di Pangkalan Data Filem Internet (IMDb)